Title: ประกาศกรมวิชาการเกษตร เรื่อง การขึ้นทะเบียนพ่อพันธุ์แม่พันธุ์ปาล์มน้ำมัน พ.ศ. 2557

ประกาศกรมวิชาการเกษตร

ประกาศกรมวิชาการเกษตร
เรื่อง
การขึ้นทะเบียนพ่อพันธุ์แม่พันธุ์ปาล์มน้ำมัน
พ.ศ. ๒๕๕๗[๑]

โดยที่เป็นการปรับปรุงประกาศกรมวิชาการเกษตรเกี่ยวกับการขึ้นทะเบียนพ่อพันธุ์แม่พันธุ์ปาล์มน้ำมันให้เหมาะสมยิ่งขึ้นเนื่องจากปาล์มน้ำมันเป็นพืชที่มีลักษณะเฉพาะคือไม่สามารถระบุได้ว่า
ปาล์มน้ำมันเป็นพันธุ์ดีหรือไม่ จนกว่าจะมีผลผลิตออกมาซึ่งใช้ระยะเวลานาน
ซึ่งเกษตรกรต้องเสียค่าใช้จ่ายในการปลูกและดูแลรักษา และเวลาไปหลายปีแล้ว
อีกทั้งการซื้อขายเมล็ดพันธุ์ปาล์มน้ำมันเป็นการซื้อขายต้นกล้าปาล์มน้ำมันหาใช่เมล็ดพันธุ์เช่นเดียวกับเมล็ดพันธุ์ควบคุมชนิดอื่น
ๆ จึงจำเป็นต้องกำหนดสถานที่รวบรวมปาล์มน้ำมันให้เหมาะสมสอดคล้องกับมาตรา ๑๖ (๔)
พระราชบัญญัติพันธุ์พืช พ.ศ. ๒๕๑๘ ซึ่งแก้ไขเพิ่มเติมโดยพระราชบัญญัติพันธุ์พืช
(ฉบับที่ ๓) พ.ศ. ๒๕๕๐
ให้พนักงานเจ้าหน้าที่ออกใบอนุญาตให้รวบรวมเมล็ดพันธุ์ควบคุมเพื่อการค้าได้
เมื่อปรากฏว่าผู้ขอใบอนุญาตมีสถานที่ที่เหมาะสมในการรวบรวมซึ่งเมล็ดพันธุ์ควบคุมตามที่ขอรับใบอนุญาตในกรณีปาล์มน้ำมัน

อธิบดีกรมวิชาการเกษตรจึงออกประกาศกำหนดเงื่อนไขการขึ้นทะเบียนพ่อพันธุ์แม่พันธุ์ปาล์มน้ำมัน
ดังต่อไปนี้

ข้อ ๑  ประกาศนี้เรียกว่า
ประกาศกรมวิชาการเกษตร เรื่อง
การขึ้นทะเบียนพ่อพันธุ์แม่พันธุ์ปาล์มน้ำมัน พ.ศ. ๒๕๕๗

ข้อ ๒  ให้ยกเลิกประกาศกรมวิชาการเกษตร เรื่อง
การจดทะเบียนต้นพ่อพันธุ์แม่พันธุ์ปาล์มน้ำมัน ฉบับลงวันที่ ๓๐ ธันวาคม พ.ศ. ๒๕๔๗

ข้อ ๓  ประกาศนี้ให้ใช้บังคับตั้งแต่วันประกาศเป็นต้นไป

ข้อ ๔  บุคคลใดประสงค์จะรวบรวมเมล็ดพันธุ์ควบคุมเพื่อการค้าที่มีพ่อพันธุ์แม่พันธุ์ปาล์มน้ำมันที่ใช้ในการรวบรวมเพื่อการค้าต้องยื่นคำขอตามแบบคำขอแนบท้ายประกาศนี้
ต่อพนักงานเจ้าหน้าที่ ณ สำนักควบคุมพืชและวัสดุการเกษตร

ข้อ ๕  พนักงานเจ้าหน้าที่ตรวจสอบความถูกต้องของคำขอและเอกสารหลักฐานประกอบหากพบว่าครบถ้วนถูกต้องกรมวิชาการเกษตรจะส่งเจ้าหน้าที่ไปตรวจสอบพ่อพันธุ์แม่พันธุ์ปาล์มน้ำมันหากเห็นว่าตรงตามคำขอที่ยื่นขอขึ้นทะเบียนและตรงตามหลักเกณฑ์ตามที่กรมวิชาการเกษตรกำหนดให้เสนออธิบดีกรมวิชาการเกษตรหรือผู้ที่ได้รับมอบหมายออกหนังสือรับรองการขึ้นทะเบียนพ่อพันธุ์แม่พันธุ์ปาล์มน้ำมันไว้เป็นหลักฐาน
ตามแนบท้ายประกาศนี้
หนังสือรับรองการขึ้นทะเบียนพ่อพันธุ์แม่พันธุ์ปาล์มน้ำมันให้ใช้ได้จนถึงวันสิ้นปีปฏิทินแห่งปีที่ออกหนังสือขึ้นทะเบียน

ข้อ ๖  ผู้ได้รับหนังสือการขึ้นทะเบียนพ่อพันธุ์แม่พันธุ์ปาล์มน้ำมันต้องจัดทำและส่งบัญชีการผลิตเมล็ดพันธุ์ปาล์มน้ำมันตามแนบท้ายประกาศนี้ต่อกรมวิชาการเกษตร
ภายในเดือนมิถุนายนและเดือนธันวาคมของทุกปี

ข้อ ๗  เมื่อได้รับหนังสือการขึ้นทะเบียนพ่อพันธุ์แม่พันธุ์ปาล์มน้ำมันต้องนำหนังสือการขึ้นทะเบียนพ่อพันธุ์แม่พันธุ์ปาล์มน้ำมันไปประกอบการขอใบอนุญาตรวบรวมเมล็ดพันธุ์ควบคุมเพื่อการค้า

ข้อ ๘  ผู้ใดประสงค์จะขอต่อการขึ้นทะเบียนพ่อพันธุ์แม่พันธุ์ปาล์มน้ำมัน
ให้ยื่นคำขอต่อตามแบบแนบท้ายประกาศนี้ ต่อสำนักควบคุมพืชและวัสดุการเกษตร
กรมวิชาการเกษตร ภายในหกสิบวันก่อนหนังสือการขึ้นทะเบียนพ่อพันธุ์แม่พันธุ์ปาล์มน้ำมันหมดอายุ
ในการพิจารณาคำขอต่อการขึ้นทะเบียนพ่อพันธุ์แม่พันธุ์ปาล์มน้ำมัน
ให้นำหลักเกณฑ์และวิธีการในการขึ้นทะเบียนพ่อพันธุ์แม่พันธุ์ปาล์มน้ำมันมาบังคับใช้โดยอนุโลม

ประกาศ
ณ วันที่ ๒๕ เมษายน พ.ศ. ๒๕๕๗
ดำรงค์
 จิระสุทัศน์
อธิบดีกรมวิชาการเกษตร

[เอกสารแนบท้าย]

๑. คำขอขึ้นทะเบียนพ่อพันธุ์แม่พันธุ์ปาล์มน้ำมัน
๒. แบบคำขอต่อหนังสือการขึ้นทะเบียนพ่อพันธุ์แม่พันธุ์ปาล์มน้ำมัน
๓. หนังสือการขึ้นทะเบียนพ่อพันธุ์แม่พันธุ์ปาล์มน้ำมัน
๔. บัญชีการผลิตเมล็ดพันธุ์ปาล์มน้ำมันและจำหน่าย

(ดูข้อมูลจากภาพกฎหมาย)

ปริยานุช/ผู้จัดทำ
๒๖ พฤษภาคม
๒๕๕๗

ปริญสินีย์/ผู้ตรวจ
๒ มิถุนายน
๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๘๐ ง/หน้า ๓๓/๒๐ พฤษภาคม ๒๕๕๗